Kažimír, Peter, podpredseda vlády a minister financií SR (2012-12-06):
No, veľmi rýchlo, aby sme sa dostali tam, kde chcete, aby sme sa dostali, kolegovia z SDKÚ. A ja som teda, s námahou som hľadal záznam z vašej včerajšej tlačovej konferencii, tak potom sa niekde objavil. A je to drzosť! Je to drzosť, to, čo odkazujete, aj pán poslanec Kaník, s plechovými ústami. Drzosť! Ja vám prečítam vývoj príjmov v tomto roku. Prognóza februárová, robená ešte vašimi ľuďmi, pokles o 125 mil. eur. V júni kumulatívne 196 mil. eur, v septembri kumulatívne 363 mil. eur. V novembri a následne Výbor pre daňové prognózy, ktorý dal výrok včera, mínus 639 mil. eur. Hovoríte o rozsýpaní a hovoríte o tom, že rezignujeme na výber dane z pridanej hodnoty. Nemôžete to myslieť vážne! A ak to myslíte vážne, vôbec nerozumiete tomu, ako sa konštruuje rozpočet. Rozpočet sa konštruuje na základe skutočnosti alebo očakávanej skutočnosti predchádzajúceho roku, teda v danom prípade tohto roku. Čiže, bohužiaľ, aj keby sme prijali teraz trest smrti za daňové úniky na DPH, tak žiadny prognostik, žiadny prognostik, žiadny analytik vo Výbore pre daňové prognózy, na ktorom sme sa zhodli, že rešpektujeme jeho výroky, nám nepretransformuje takúto legislatívu, takéto opatrenia do zvýšeného príjmu. Mne je to ľúto. Ja som vám to niekoľkokrát vysvetľoval. Bohužiaľ, sme sa dozvedeli kvôli bordelu na finančnej správe niekedy v júni, že vratky DPH, ktoré mali patriť do roku 2011, neboli vyplatené do konca marca, tým pádom znižujú celkovú bázu, celkovú bázu výberu DPH v roku 2011. To ešte bude vzrúšo s Eurostatom v apríli, pretože ešte možno raz budeme musieť opravovať deficit za rok 2011, tak ako to bolo v prípade dane z príjmov právnických osôb. A v ďalšom samozrejme klesá báza výberu dane z pridanej hodnoty v celom tomto roku. Ten fakt, na ktorý poukazujete, je pravdivý, ale je kľúčový a zodpovedá výberu už roku, koncu roku 2011 a v celom roku 2012. To znamená, rastie nám domáca spotreba, ale oproti tomu nám poklesol v absolútnom čísle výber dane z pridanej hodnoty. Dokonca priznania, teraz nehovorím o skutočnom kešovom výbere, objem daňových priznaní na DPH nám klesá. To je fakt. Ale veď s týmto faktom chodíme stále a stále na verejnosť! S týmto. Aj z tohto dôvodu sme včera na poslednú chvíľu ešte prijímali pozmeňovací návrh, ktorým umožňujeme kontrolovať registračné pokladnice všetkým, každému jednému zamestnancovi finančnej správy. To znamená, nie 1 500 kontrolórom, ale 9 500 zamestnancom finančnej správy. Preto robíme tlačové konferencie s prezidentom Policajného zboru, preto sa snažíme zverejňovať, jasne vyzualizovať, že boj s daňovými únikmi berieme vážne. Preto doručujeme legislatívu, ktorá sčasti sťažuje podnikanie všetkým tým, ktorí dane platia. Ale je mi ľúto, dostali sme sa do tej situácie, v ktorej sme, a to je náš spoločný problém. To je proste problém kultúry platenia daní a odvodov. Je to ten tichý konsenzus, ten tichý zabijak medzi ľuďmi a podnikateľmi, že si proste nepýtajú registračné doklady, že si nevypýtajú faktúry, že to všetko, proste to všetko prebieha v keši. To je jeden z dôvodov, prečo sa snažíme limitovať aj hotovostné operácie v obchodnom aj v neobchodnom styku. Pokles dane z pridanej hodnoty v tomto roku oproti vášmu plánu a vašej prognóze je 396 mil. eur. A vy my chcete hovoriť o tom, že rezignujeme?! My rezignujeme?! My, nám sa rozsýpa rozpočet?! Viete, čo ste robili, pán Kaník, minulý rok? Minulý rok sa vám zhoršila prognóza, takto pred rokom. Čo ste urobili? Preniesli ste celú, celé toto zhoršenie ste preniesli na zvýšenie deficitu. Pamätám si tú nechutnú trápnu tlačovú konferenciu, jedna z posledných, chvalabohu, v tej bývalej koaličnej rade, kde bývalá premiérka vyšla na tlačovú konferenciu okolo polnoci a povedala: Dohodli sme sa, dámy a páni, pripomínam vám, dohodli sme sa na tom, že žiadny z koaličných poslancov nepodá v parlamente návrh na zníženie deficitu. Pamätáte si to, pán Matovič? Tak to bolo. Absolútny svetový unikát. Nieže vy nebudete dávať návrhy, normálne je sa dohodnúť v koalícii, poslanci nebudú dávať návrhy na zvyšovanie deficitu. Vy ste sa dohodli, že nebudete dávať návrhy na znižovanie deficitu, aby ste sa navzájom neusvedčovali. To je svätá pravda. A to je svätá pravda a svätý dôkaz o hanbe, tej neschopnosti a bezmocnosti a alibizmu, ku ktorému ste pristúpili pri príprave rozpočtu na tento rok. Z plánu 4,6, z plánu, ktorý sa my zubami-nechtami snažíme udržať a za ktorý ste nás vy, každý, s drzosťou, s plechovými ústami ste ochotní sa proste niekam postaviť a hovoriť, že to je úplne inak. Vy ste schopní tvrdiť, že ste nevykopli, nevymazali päťtisíc učiteľov zo štatistík rozpočtu, z knihy, ktorá je čierna na bielom?! Na strane 36?! Vy ste to schopný, pán Štefanec, hovoriť vo verejnoprávnej televízii! Však vy klamete s otvorenými očami. Hanbite sa za to! (Potlesk.)